b'\n_START_ARTICLE_\nOdisejada turbine\n_START_SECTION_\nNaro\xc4\x8dilo turbine\n_START_PARAGRAPH_\nMinistrstvo elektrogospodarstva Jugoslavije je v tovarni Voith naro\xc4\x8dilo izdelavo \xc5\xa1estih turbin. Dve Kaplanovi, dve Francisovi in dve Peltonovi turbini. Naro\xc4\x8dene turbine naj bi se vgradile: Kaplanovi v HE Mariborski otok, Francisovi v HE Moste, Peltonovi pa v HE Mavrovo v Makedoniji. Vseh \xc5\xa1est turbin naj bi bilo naro\xc4\x8dniku predanih leta 1948, ker pa je tovarna Voith s sede\xc5\xbeem v Sankt P\xc3\xb6ltnu po dogovoru z zavezniki na Potsdamski konferenci stala v sovjetski zasedbeni coni, so Rusi izdelane turbine zasegli in jih niso dovolili predati naro\xc4\x8dniku. Ko so se po Stalinovi smrti odnosi med Jugoslavijo in Sovjetsko zvezo izbolj\xc5\xa1ali, je le-ta v znak dobre volje obvestila Jugoslovansko elektrogospodarstvo, da so turbine v Sovjetski zvezi, in jih vljudno povpra\xc5\xa1ala, \xc4\x8de jih \xc5\xa1e \xc5\xbeelijo. Seveda prilo\xc5\xbenosti, da dobijo turbine, niso zamudili. Formirali so strokovno komisijo za prevzem, ki je avgusta 1956 od\xc5\xa1la v Sovjetsko zvezo. Komisija je Kaplanovi turbini na\xc5\xa1la v skladi\xc5\xa1\xc4\x8du v kraju \xc5\xa0eksin, okoli 400\xc2\xa0km stran od Moskve, ostale \xc5\xa1tiri pa so bile vskladi\xc5\xa1\xc4\x8dene na gradbi\xc5\xa1\xc4\x8du blizu Tbilisija. Komisija, ki so ji Rusi pravili\xc2\xa0\xc2\xbbturbin\xc5\xa1\xc4\x8diki\xc2\xab, je popisala vse turbine in se vrnila domov. Prve turbine so prispele v Jugoslavijo leta 1957. V za\xc4\x8detku so bile dobave redne, ko pa je bilo dobavljene okoli 60\xc2\xa0% vse opreme, se je dobava za nekaj \xc4\x8dasa ustavila. V naslednjem letu je bila vrnitev kljub vsem zapletom le realizirana.\n_START_SECTION_\nUsoda turbine\n_START_PARAGRAPH_\nOdisejada turbin pa se s prihodom v Jugoslavijo \xc5\xa1e ni kon\xc4\x8dala. Obe Kaplanovi turbini so prepeljali na HE Mariborski otok, ostale pa so vskladi\xc5\xa1\xc4\x8dili v ljubljanskem Litostroju. Eno Kaplanovo turbino so vgradili v elektrarno Mariborski otok, odisejada druge pa se je nadaljevala._NEWLINE_Pri Elektrogospodarstvu Slovenije (ELES) so bili prepri\xc4\x8dani, da bi bilo smotrno preostalo Kaplanovo turbino vgraditi v 8. agregat HE Fala, toda tako vodstvo elektrarne kakor tudi vodstvo Dravskih elektrarn si je v okviru rekonstrukcije elektrarne prizadevalo za druga\xc4\x8dno re\xc5\xa1itev. Turbina je tako postala vi\xc5\xa1ek, ki so se ga oklenili v Savskih elektrrnah in prilagodili investicijski na\xc4\x8drt za HE Mav\xc4\x8di\xc4\x8de, tako da bi tam dve projektirani turbini zamenjala ena\xc2\xa0\xc2\xbbruska\xc2\xab. Ta na\xc4\x8drt ni bil realiziran, ker takrat v ELES-u ni bilo dovolj denarja za za\xc4\x8detek gradnje._NEWLINE_Tako je lastnica vseh preostalih petih turbin Jugoslovanska investicijska banka sklenila, da bo vse turbine prodala na javni dra\xc5\xbebi. Kaplanovo turbino so kupile Savske elektrarne, druge \xc5\xa1tiri pa Litostroj, ki jih je nato prodal kot staro \xc5\xbeelezo._NEWLINE_Leta 1966 so se v Dravskih elektrarnah dokon\xc4\x8dno odlo\xc4\x8dili o rekonstrukciji HE Fala in od Savskih elektrarn odkupili\xc2\xa0\xc2\xbbrusko\xc2\xab\xc2\xa0turbino, ki naj bi jo vgradili v 8. agregat na elektrarni Fala. Z vgradnjo so pri\xc4\x8deli leta 1973, elektri\xc4\x8dno energijo pa je ta turbina po ve\xc4\x8d kot 30-letni odisejadi pri\xc4\x8dela proizvajati 6. oktobra 1977.\n_START_SECTION_\nDelovanje\n_START_PARAGRAPH_\nDelovanje turbine z mo\xc4\x8djo 16.170 kW (22.000 KM), ki je bila vgrajena v 8. agregat, pa ni dolgo trajalo. \xc5\xa0tevilni problemi pri njenem upravljanju so zaradi zastarelih konstrukcijskih re\xc5\xa1itev povzro\xc4\x8dili, da so kaj kmalu pri\xc4\x8deli razmi\xc5\xa1ljati o njeni zamenjavi. Turbina je bila po osemnajstletnem obratovanju leta 1995 zamenjana z u\xc4\x8dinkovitej\xc5\xa1o Kaplanovo turbino sodobne konstrukcije, narejeno v ljubljanskem Litostroju, staro\xc2\xa0\xc2\xbbrusko\xc2\xab\xc2\xa0turbino pa so zaradi popolne dotrajanosti odpeljali na odpad.'